钦定古今图书集成/明伦汇编/交谊典/第072卷 > 《送李白之曹南序》独孤及
## 钦定古今图书集成/明伦汇编/交谊典/第072卷 > 《送李白之曹南序》独孤及

“曩子之入秦也，上方览《子虚》之赋，喜相如同时，由是
朝诣公车，夕挥宸翰。一旦襆被金马，蓬累而行，出入
燕宋，与白云为伍。然则适来时行也，适去时止也。彼
碌碌者，徒见三河之游倦，百镒之金尽，乃议子于得
失亏成之间，曾不知才全者无亏成，志全者无得失，
进与退，于道德乎何有？”是日也，出车桐门，将之于曹，
仙药满囊，《道书》盈箧，异乎《庄舄》之辞越，仲尼之去鲁
矣。送子何所，平台之隅，短歌薄酒，击筑相和。大丈夫
各乘风波，未始有极。哀乐且不足累上士之心，况小
别乎？请偕赋诗，以见交态。